2. ปัจจัยความเสี่ยง

ปัจจัยความเสี่ยงที่อาจเกิดขึ้น และมีผลกระทบต่อผลการดำเนินงานในอนาคตของบริษัท มีดังนี้

1.  ความเสี่ยงจากการขยายการลงทุน

บริษัทได้ขยายการลงทุนตามแผนการที่กำหนดไว้ โดยในปี 2553 ได้เปิดสาขาเพื่อขยายการลงทุนพิ่ม
จำนวน 3 สาขา ได้แก่ สาขากาฬสินธุ์ นครสวรรค์ และมหาสารคาม รวมมีสาขาทั้งสิ้น 11 สาขา
ครอบคลุม 11 จังหวัด ได้แก่ จังหวัดร้อยเอ็ด ขอนแก่น อุดรธานี เชียงใหม่ ระยอง ชลบุรี
นครปฐม ราชบุรี กาฬสินธุ์ นครสวรรค์ และ มหาสารคาม
ปัจจุบันอยู่ระหว่างดำเนินการก่อสร้างสาขาหนองคาย
คาดว่าจะสามารถเปิดให้บริการได้ประมาณเดือนมีนาคม 2554
นอกจากนี้บริษัทอยู่ระหว่างการพิจารณาขยายสาขาไปยังจังหวัดกรุงเทพมหานคร พระนครศรีอยุธยา
ทั้งนี้การขยายการลงทุน จะเป็นการเพิ่มสาขาไปตามจังหวัดต่าง ๆ
ซึ่งในการขยายสาขาในแต่ละแห่ง ทางบริษัทมีความจำเป็นที่จะต้องใช้เงินลงทุนประมาณ 300
ล้านบาท ต่อสาขา ซึ่งจากจำนวนเงินลงทุนที่สูงดังกล่าว
จึงเป็นความเสี่ยงหากเกิดกรณีที่ผลการดำเนินงานไม่เป็นไปตามเป้าหมายที่วางไว้
ซึ่งสาเหตุอาจเกิดจากปัจจัยที่ไม่สามารถควบคุมได้ (Uncontrollable factor) อาทิ
ภาวะเศรษฐกิจของประเทศไทย ภาวะเศรษฐกิจโลก การเปลี่ยนแปลงทางการเมือง
พฤติกรรมผู้บริโภคที่เปลี่ยนแปลงไป เป็นต้น อย่างไรก็ตาม
ก่อนการตัดสินใจเพื่อลงทุนขยายสาขาเพิ่มเติม นั้น
บริษัทจะทำการศึกษาความเป็นไปได้ของการดำเนินการอย่างละเอียด
โดยพิจารณาขยายสาขาไปยังพื้นที่ที่มีศักยภาพในเชิงเศรษฐกิจที่เหมาะสมและสอดคล้องกับธุรกิจของบริษัท
การสำรวจถึงพฤติกรรมและความต้องการสินค้าประเภทวัสดุก่อสร้างและตกแต่ง
ของกลุ่มลูกค้าเป้าหมายในพื้นที่จังหวัดนั้น ๆ ก่อน
และจะนำมาวิเคราะห์ถึงความเป็นไปได้ของการลงทุน
โดยจะพิจารณาควบคู่กับการศึกษาถึงลักษณะทำเลที่ตั้ง ราคาที่ดิน
ศักยภาพการเติบโตของธุรกิจค้าปลีก ภาวะอุตสาหกรรมและการแข่งขัน การสำรวจคู่แข่งขัน
ตลอดจนทำประมาณการทางการเงินด้านการลงทุน การวิเคราะห์ยอดขาย
อัตราผลตอบแทนจากการลงทุน รวมถึงการวิเคราะห์ความเสี่ยงของโครงการ
และแผนรองรับความเสี่ยงที่จะเกิดขึ้น (Contingency plan)
อย่างรอบคอบก่อนการตัดสินใจลงทุน
ซึ่งจะช่วยให้บริษัทสามารถวางแผนรับมือกับความเสี่ยงที่อาจจะเกิดขึ้นได้
นอกจากนี้บริษัทยังมีความได้เปรียบในเรื่องของความเชี่ยวชาญในธุรกิจ
จากประสบการณ์ดำเนินธุรกิจมาเป็นเวลากว่า 14 ปี การมีต้นทุนการก่อสร้างเพื่อขยายสาขา
ทั้งในส่วนของการจัดหาที่ดินและต้นทุนการก่อสร้างในระดับต้นทุนที่มีความได้เปรียบในการแข่งขัน
ซึ่งจากปัจจัยต่าง ๆ ข้างต้น จะช่วยลดความเสี่ยงจากการขยายการลงทุนให้กับบริษัทได้

2.  ความเสี่ยงเกี่ยวกับลูกหนี้

บริษัทมีนโยบายหลักในการการจำหน่ายสินค้าเป็นเงินสด
ทำให้บริษัทมีรายได้จากการขายสดสูงมาตลอด
โดยเปรียบเทียบกับรายได้จากการจำหน่ายทั้งหมดมีสัดส่วน ดังนี้ ปี 2551 ร้อยละ 95.23 ปี2552
ร้อยละ 97.71 และในปี 2553 ร้อยละ 98.07 และบริษัทมีลูกหนี้การค้า ณ 31 ธันวาคม 2553
จำนวน 9.14 ล้านบาท
แต่อย่างไรก็ตามบริษัทได้ให้ความสำคัญและเข้มงวดในการพิจารณาวงเงินสินเชื่อแก่ลูกค้า
เพื่อลดความเสี่ยงจากการไม่ได้รับชำระหนี้
โดยได้กำหนดนโยบายการพิจารณาสินเชื่อเฉพาะลูกค้ารายใหญ่ที่มีประวัติการชำระหนี้ดี
พร้อมทั้งกำหนดให้มีหลักประกันเป็นหนังสือค้ำประกันของธนาคารพาณิชย์
และจัดทำนิติกรรมสัญญาให้ครบถ้วน เพื่อป้องกันความเสี่ยงหากต้องดำเนินคดีกับลูกค้า
นอกจากนี้บริษัทยังมีนโยบายการตั้งสำรองค่าเผื่อหนี้สงสัยจะสูญโดยการประมาณการที่อาจจะเกิดขึ้นจากการเก็บเงินจากลูกหนี้ไม่ได้
โดยพิจารณาจากลูกหนี้ที่ค้างชำระเกินกำหนดมากกว่า 6 เดือน แต่ไม่เกิน 12 เดือน
จะตั้งสำรองค่าเผื่อหนี้สงสัยจะสูญเป็นจำนวนร้อยละ 50 ของหนี้คงค้างทั้งหมดของลูกหนี้รายนั้น
และตั้งสำรองหนี้สงสัยจะสูญจำนวนร้อยละ 100 ในลูกหนี้การค้าที่ค้างชำระเกินกำหนดมากกว่า 12
เดือนขึ้นไป ซึ่งตลอดระยะเวลาการเปิดดำเนินธุรกิจที่ผ่านมา บริษัทมีหนี้สูญคิดเป็นมูลค่าเฉลี่ยร้อยละ
0.01 ของรายได้เท่านั้น

3.  ความเสี่ยงจากการลงทุนในสินค้าคงคลัง

บริษัทมีสินค้าคงเหลือสุทธิ ณ 31 ธันวาคม 2551 , 31 ธันวาคม 2552 และ 31 ธันวาคม 2553
จำนวน 1,339.37 ล้านบาท 1,867.73 ล้านบาท และ 2,680.90 ล้านบาท ตามลำดับ
หรือคิดเป็นร้อยละ 37.29 , 40.77 และ45.70 ของมูลค่าสินทรัพย์รวม
ซึ่งมีอัตราการเพิ่มขึ้นอย่างต่อเนื่องจากปี 2551-2553 บริษัทมีสินค้าที่จำหน่ายมากกว่า 80,000
รายการ จากจำนวนรายการและมูลค่าของสินค้าคงคลังที่สูงดังกล่าว
ทำให้บริษัทมีความเสี่ยงจากความล้าสมัยของสินค้า ส่งผลให้จำหน่ายสินค้าได้น้อย
หรือไม่สามารถจำหน่ายได้ หรือเกิดกรณีสินค้าสูญหาย
ส่งผลให้เกิดต้นทุนด้านการบริหารจัดการสินค้าคงคลัง หรือเงินทุนจมในสินค้า
รวมถึงความเสียหายในด้านต่าง ๆ อันอาจส่งผลต่อปัญหาด้านสภาพคล่องในการดำเนินธุรกิจได้
อย่างไรก็ตาม บริษัทได้กำหนดแผนการจัดการความเสี่ยงดังกล่าว
โดยจัดรายการส่งเสริมการขายผ่านการ ลดราคาสินค้า หรือการแลกซื้อสินค้า เป็นต้น
ซึ่งเป็นช่องทางหนึ่งในการระบายสินค้า นอกจากนี้สินค้าบางประเภท บริษัทสามารถขอเปลี่ยนรุ่น
หรือส่งคืนให้กับผู้จัดจำหน่าย (Supplier) ได้เพื่อเป็นการหมุนเวียนสินค้า
ซึ่งจะช่วยลดต้นทุนการบริหารสินค้าคงคลังและปัญหาเงินทุนจมได้ สำหรับกรณีสินค้าสูญหาย
บริษัทได้กำหนดให้มีการตรวจนับจำนวนสินค้าเป็นประจำ พร้อมทั้งจัดตั้งพนักงานบริหารสินค้าคงคลัง
ประจำแต่ละสาขา เพื่อควบคุมดูแลและแก้ไขปัญหาสินค้าคงคลังอย่างใกล้ชิด
ทั้งนี้เพื่อช่วยลดความเสี่ยงจากการลงทุนในสินค้าคงคลังของบริษัท

4.  ความเสี่ยงจากการแข่งขันในอุตสาหกรรม

ภาพรวมตลาดค้าปลีกวัสดุก่อสร้าง อุปกรณ์ตกแต่งและซ่อมแซมที่อยู่อาศัย
ในปัจจุบันมีแนวโน้มการแข่งขันเพิ่มสูงขึ้น จากการที่ผู้ประกอบการค้าส่งและค้าปลีกวัสดุ
อุปกรณ์ก่อสร้างและตกแต่งบ้าน มีจำนวนเพิ่มมากขึ้น
ประกอบกับมูลค่าตลาดที่เพิ่มขึ้นอย่างต่อเนื่องในช่วงหลายปีที่ผ่านมา
โดยมูลค่าตลาดค้าปลีกวัสดุก่อสร้าง อุปกรณ์ตกแต่งและซ่อมแซมที่อยู่อาศัย
มีอัตราการเปลี่ยนแปลงของเพิ่มสูงขึ้น

ทั้งนี้จากปัจจัยที่กล่าวทำให้เกิดกลุ่มผู้ประกอบการค้าส่งและค้าปลีก วัสดุ อุปกรณ์ ก่อสร้าง
และตกแต่งบ้าน มีจำนวนเพิ่มมากขึ้น นอกจากนี้ในปัจจุบัน
กลุ่มผู้ประกอบการค้าส่งและค้าปลีกรายใหญ่ อาทิ โฮมโปร (Home Pro) โฮมเวิร์ค ซีเมนต์ไทย
โฮมมาร์ท (Home Mart) ได้มีการขยายสาขา
และแต่งตั้งตัวแทนจำหน่ายไปยังบริเวณพื้นที่ใกล้แหล่งชุมชน
ย่านธุรกิจและศูนย์การค้าในเขตกรุงเทพมหานครและภูมิภาคต่าง ๆ เพิ่มมากขึ้นอย่างต่อเนื่อง
ดังนั้นบริษัทจึงอาจได้รับผลกระทบทางด้านส่วนแบ่งการตลาด (Market share)
จากยอดขายที่อาจไม่เป็นไปตามเป้าหมายที่คาดการณ์ไว้
และอาจส่งผลกระทบในส่วนของอัตราการทำกำไรของบริษัทจากการแข่งขันด้านราคา

อย่างไรก็ตาม บริษัทได้วางแผนเพื่อรับมือกับการแข่งขันดังกล่าว
โดยเน้นกลยุทธ์การสร้างความแตกต่างด้านการจำหน่ายและการให้บริการ อาทิ
การจัดจำหน่ายสินค้าประเภทวัสดุและอุปกรณ์ก่อสร้างที่หลากหลาย
มีจำนวนรายการสินค้าให้เลือกมากกว่า 80,000 รายการ
ทำให้ลูกค้าที่เข้ามาใช้บริการสามารถหาซื้อสินค้าได้ครบ ทุกประเภท
ซึ่งเป็นสินค้าที่มีความจำเป็นสำหรับใช้ในการก่อสร้าง ต่อเติม หรือเพื่อการตกแต่ง
นอกจากนี้ยังมีสินค้าประเภทโครงสร้าง อาทิ ปูนซีเมนต์ เหล็กเส้น เหล็กรูปพรรณ
กระเบื้องมุงหลังคาและวัสดุก่อสร้าง ที่พร้อมจำหน่าย
ซึ่งผลิตภัณฑ์เหล่านี้ไม่มีจำหน่ายในกลุ่มผู้ประกอบการค้าส่งและค้าปลีกรายใหญ่อื่น ๆ
ประกอบกับบริษัทให้ความสำคัญกับการพิจารณาสรรหาแหล่งโรงงานผู้ผลิตสินค้าที่สามารถผลิตสินค้าที่มีคุณภาพสูงตามมาตรฐานในราคาต้นทุนผลิตที่สามารถสร้างความได้เปรียบด้านการแข่งขันให้กับบริษัท
เหล่านี้จึงเป็นปัจจัยสำคัญที่ช่วยลดความเสี่ยงจากการแข่งขันในอุตสาหกรรมให้กับบริษัทได้

5.  ความเสี่ยงจากความผันผวนของต้นทุนผลิตภัณฑ์

เนื่องจากต้นทุนผลิตภัณฑ์มีความผันผวนตามสภาวะเศรษฐกิจ
ส่งผลต่อสินค้าบางประเภทที่บริษัทจัดจำหน่าย ซึ่งประกอบด้วยกลุ่มสินค้าที่มีราคาต้นทุนผันผวนน้อย
และกลุ่มสินค้าโครงสร้างที่มีราคาต้นทุนผันผวนขึ้นลงตลอดเวลา อาทิเช่น เหล็กเส้น เหล็กรูปพรรณ
สายไฟ เป็นต้น บริษัทจึงอาจมีความเสี่ยงในกรณีที่มีการเก็บสินค้าคงคลังของสินค้ากลุ่มนี้
อย่างไรก็ตาม บริษัทมีนโยบายการกำหนดราคาที่มีความยืดหยุ่นตามต้นทุนที่ผันผวน
และมีการบริหารจัดการระยะเวลาการเก็บสินค้าคงคลังอย่างใกล้ชิด
ทำให้บริษัทได้รับผลกระทบจากการผันผวนของราคาไม่มากนัก นอกจากนี้
การที่บริษัทได้สั่งซื้อสินค้าส่วนใหญ่ตรงจากผู้ผลิตจะทำให้ได้ราคาสินค้าที่ค่อนข้างแน่นอน
และมีราคาถูกกว่าการซื้อผ่านตัวแทนจำหน่าย
ส่งผลให้บริษัทสามารถกำหนดราคาสินค้าได้ในระดับที่เหมาะสมและสามารถแข่งขันในตลาดได้
ในขณะที่บริษัทยังมีความสามารถในการทำกำไรได้เท่าเดิมหรือมากกว่าเดิม

6.  ความเสี่ยงจากกรณีการเกิดเหตุเพลิงไหม้ตัวอาคารจำหน่ายสินค้า

ภายในอาคารจำหน่ายสินค้าของบริษัท
มีจำนวนสินค้าที่จัดวางเพื่อสร้างความพร้อมในการให้บริการซึ่งเป็นสินค้าประเภท วัสดุก่อสร้าง
วัสดุตกแต่ง เครื่องมือ อุปกรณ์ ที่ใช้ในงานก่อสร้าง ต่อเติม ตกแต่ง บ้านและสวน
อยู่ภายในจำนวนมาก ประกอบกับรูปแบบของการจัดวางสินค้าในรูปแบบแวร์เฮ้าส์สโตร์
ทำให้บริษัทมีความเสี่ยงต่อการสูญเสียหากเกิดเหตุเพลิงไหม้ขึ้นภายในตัวอาคารจำหน่ายสินค้าของบริษัทได้
ซึ่งการเกิดเหตุเพลิงไหม้อาจส่งผลกระทบต่อความสูญเสียของชีวิต ในส่วนของสินค้าที่วางจำหน่าย
และความเสียหายที่จะเกิดขึ้นกับตัวอาคาร ซึ่งบริษัทตระหนักถึงความเสี่ยงดังกล่าวเป็นอย่างดี
โดยที่ผ่านมาทางบริษัทได้จัดให้มีการทำประกันอัคคีภัยและประกันภัยตามประเภทความคุ้มครองทุกภัย
(All Risk) ที่บริษัทประกันภัยในปัจจุบันรับให้ความคุ้มครอง
เพื่อคุ้มครองความเสียหายที่อาจจะเกิดขึ้นกับตัวอาคารจำหน่ายสินค้า
รวมทั้งการทำประกันภัยเพื่อคุ้มครองความเสียหายที่อาจเกิดกับสินค้า
ตลอดจนจัดให้มีการทบทวนมูลค่าจำนวนเงินที่เอาประกันโดยจะพิจารณาวงเงินความคุ้มครองให้ครอบคลุมกับมูลค่าทรัพย์สินที่มีอยู่ตลอดเวลา
ทั้งนี้สำหรับสินค้าคงคลังจะมีการทบทวนมูลค่าวงเงินประกันภัยทุกเดือน นอกจากนี้
ทางบริษัทได้จัดให้มีการเตรียมอุปกรณ์ดับเพลิงสำหรับกรณีเกิดเหตุฉุกเฉิน ได้แก่ ถังดับเพลิง
สายยางฉีดน้ำ ซึ่งได้ติดตั้งไว้ตามจุดต่าง ๆ รอบตัวอาคาร
และมีการตรวจสอบอุปกรณ์ดับเพลิงเป็นประจำทุกวัน
นอกจากนี้บริษัทกำหนดให้แต่ละสาขามีการอบรมและฝึกซ้อมดับเพลิงเป็นประจำทุกปี
โดยหน่วยงานราชการเป็นผู้อบรมให้
ทั้งนี้เพื่อลดความเสี่ยงและความเสียหายที่อาจเกิดขึ้นเมื่อเกิดเหตุเพลิงไหม้ได้

7.  ความเสี่ยงจากการเปลี่ยนแปลงค่านิยมของผู้บริโภคและความล้าสมัยของผลิตภัณฑ์

เนื่องจากบริษัทประกอบธุรกิจจำหน่ายสินค้าประเภทวัสดุก่อสร้าง วัสดุตกแต่ง เครื่องมือ อุปกรณ์
ที่ใช้ในงานก่อสร้าง ต่อเติม ตกแต่ง บ้านและสวน ซึ่งสินค้าบางประเภทเช่น
สุขภัณฑ์และเครื่องใช้ในบ้านจะเป็นที่นิยมในระยะหนึ่งเท่านั้น ทำให้บริษัทอาจมีความเสี่ยงคือ
ไม่สามารถขายสินค้าที่ล้าสมัยได้
นอกจากนี้สินค้าประเภทกระเบื้องเซรามิคจัดเป็นสินค้าที่ต้องมีการเก็บสินค้าคงคลังเป็นจำนวนมากเพื่อให้เพียงพอต่อความต้องการของลูกค้า
และมีการผลิตลวดลายใหม่ออกมาอย่างต่อเนื่อง อย่างไรก็ตาม
สินค้าที่เป็นรายได้หลักของบริษัทเป็นผลิตภัณฑ์พื้นฐาน เช่น สินค้าโครงสร้างในกลุ่มปูนซีเมนต์ เหล็ก
และไม้ ซึ่งเป็นสินค้าที่สามารถจำหน่ายได้อย่างต่อเนื่อง ส่วนสินค้าประเภทกระเบื้องเซรามิค
สุขภัณฑ์ และเครื่องใช้ในบ้านอื่น ๆ บริษัทสามารถโอนสินค้าไปขายที่สาขาอื่นหรือสาขาเปิดใหม่ได้
ทั้งยังมีการจัดรายการส่งเสริมการขายเพื่อลดจำนวนสินค้าล้าสมัยออกจากสต๊อก
นอกจากนี้บริษัทยังมีอำนาจในการต่อรองกับผู้ผลิตหลายราย
ทำให้สามารถเปลี่ยนสินค้าที่ตกรุ่นเป็นสินค้ารุ่นใหม่ได้ในหลายรายการ
ซึ่งจะช่วยลดความเสี่ยงจากการเปลี่ยนแปลงค่านิยมของผู้บริโภค
และความล้าสมัยของผลิตภัณฑ์ให้กับบริษัทได้ส่วนหนึ่ง

8.  ความเสี่ยงจากอัตราแลกเปลี่ยน

เนื่องจากบริษัทมีการสั่งซื้อสินค้าจากต่างประเทศ
จึงมีความเสี่ยงจากความผันผวนของอัตราแลกเปลี่ยน
โดยบริษัทมีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยนดังกล่าว
ผ่านนโยบายการติดตามความเคลื่อนไหวของอัตราแลกเปลี่ยนจากแหล่งข่าวสารต่างๆอย่างใกล้ชิด
และได้จัดทำสัญญาซื้อขายเงินตราต่างประเทศล่วงหน้า(Forward Contract)
ไว้กับทางสถาบันการเงิน โดย ณ วันที่ 31 ธันวาคม 2553
บริษัทมีวงเงินสัญญาแลกเปลี่ยนเงินตราต่างประเทศล่วงหน้าเท่ากับ 220 ล้านบาท
และยังไม่มียอดใช้วงเงินดังกล่าว
ทั้งนี้วงเงินสัญญาแลกเปลี่ยนดังกล่าวจะเป็นช่องทางหนึ่งในการลดผลกระทบจากความผันผวนของอัตราแลกเปลี่ยนที่อาจจะเกิดขึ้นได้ในอนาคต
อย่างไรก็ตาม
ในช่วงเวลาที่ผ่านมาบริษัทไม่ได้รับผลกระทบจากความเสี่ยงเรื่องอัตราแลกเปลี่ยนแต่อย่างใด